Lipsa medicilor din școli, o problemă tot mai acută în contextul pandemiei.
Raed Arafat spune că triajul epidemiologic poate fi făcut și de personal nespecializat. Una dintre problemele principale ale sistemului de educație este lipsa medicilor din cabinetele școlare. Directorii școlilor se plâng că deciziile se iau "de pe o zi pe alta".
Încă nu a fost stabilită data la care se vor relua cursurile și cu atât mai puțin modul în care se va face trierea elevilor la intrarea în școală.Pe de o parte, oficialii statului dau asigurări că nu e nevoie de medici pentru a-i verifica pe elevi."Nu-ţi trebuie un medic să facă triaj, un profesor poate să observe aceste lucruri. Principiul este următorul: copilul să fie triat, în sensul că acest copil nu are temperatură, simptome, probleme pe care să le răspândească în şcoală. Triajul minimal poate să-l facă şi un personal nemedical", a spus șeful Departamentului pentru Situații de Urgență (DSU), Raed Arafat."Susţinem necesitatea începerii activităţii în unităţile de învăţământ şi, atât Ministerul Sănătăţii, cât şi direcţiile de sănătate publică şi INSP sprijinim demersurile pentru demararea noului an şcolar în condiţii de siguranţă epidemiologică", a spus ministrul Sănătății, Nelu Tătaru.Pe de altă parte, profesorii reclamă lipsa de coerență și faptul că sunt tot mai stresați."De când a început pandemia, se iau hotărâri de pe o zi pe alta. Nu se gândește nimeni la consecințe, la ce stres și la ce nehotărâre suntem supuși elevi, părinții și noi. Cât de bulversați suntem noi. De la 1 septembrie, facem lecții cu profesorii, pentru că suntem pe niveluri diferite de cunoștințe și abilități și vrem să umblăm toți pe aceleași aplicații, să avem un numitor comun și să nu mai umblăm pe 7 platforme. Să fie un început de an școlar organizat, asumat, nu ca pe perioada pandemiei", explică directorul Școlii Generale "Ferdinand I" din București, Violeta Dascălu.